b"\n_START_ARTICLE_\nSulfat de dimetil\n_START_SECTION_\nHist\xc3\xb2ria\n_START_PARAGRAPH_\nEl sulfat de dimetil va ser descobert a principis del segle XIX de forma impura. Posteriorment, P. Claesson va estudiar extensivament la seva preparaci\xc3\xb3._NEWLINE_Aquest compost podria haver estat usat com a armament qu\xc3\xadmic.\n_START_SECTION_\nUsos\n_START_PARAGRAPH_\nEl sulfat de dimetil s'usa a bastament com a reactiu per a la metilaci\xc3\xb3 de fenols, amines i tiols. Habitualment, el primer grup metil es transfereix m\xc3\xa9s r\xc3\xa0pidament que el segon. La transfer\xc3\xa8ncia de metil acostuma a succeir via una reacci\xc3\xb3 SN2. En comparaci\xc3\xb3 amb altres agents metiladors, la ind\xc3\xbastria prefereix el sulfat de dimetil pel seu baix cost i alta reactivitat.\n_START_SECTION_\nAltres usos\n_START_PARAGRAPH_\nEl sulfat de dimetil pot efectuar el trencament espec\xc3\xadfic de la guanina de l'ADN, mitjan\xc3\xa7ant la ruptura dels anells d'imidazole presents en la guanina.  Es pot emprar aquesta t\xc3\xa8cnica per determinar seq\xc3\xbcenciacions de bases, per trencar la cadena d'ADN, i altres aplicacions._NEWLINE_El sulfat de dimetil tamb\xc3\xa9 metila l'adenina en les porcions on l'ADN es presenta en fibres individuals (per exemple, aquells amb prote\xc3\xafnes com l'ARN polimerasa que es separen les fibres d'ADN i les tornen a unir). Despr\xc3\xa9s del reanellament, aquests grups metil interfereixen en els emparellaments de bases adenina-guanina. Llavors es pot utilitzar la nucleasa S1 per tallar l'ADN a les regions monocaten\xc3\xa0ries (all\xc3\xa0 on hi hagi una adenina metilada). Aquesta \xc3\xa9s una t\xc3\xa8cnica important per tal d'analitzar les interaccions prote\xc3\xafnes-ADN.\n_START_SECTION_\nAlternatives\n_START_PARAGRAPH_\nEncara que el sulfat de dimetil \xc3\xa9s efectiu i assequible, la seva toxicitat ha motivat l'\xc3\xbas d'altres reactius metilants. El iodur de metil \xc3\xa9s un reactiu usat en O-metilaci\xc3\xb3, com el sulfat de dimetil, per\xc3\xb2 \xc3\xa9s menys perill\xc3\xb3s i m\xc3\xa9s car. El carbonat de dimetil, que \xc3\xa9s menys reactiu, t\xc3\xa9 una toxicitat molt menor en comparaci\xc3\xb3 amb el sulfat de dimetil o el iodur de metil, i es pot fer servir com a alternativa al sulfat de dimetil per processos de N-metilaci\xc3\xb3. Es poden fer servir pressions altes per accelerar el proc\xc3\xa9s de metilaci\xc3\xb3 per carbonat de dimetil.\n_START_SECTION_\nPrecaucions\n_START_PARAGRAPH_\nEl sulfat de dimetil \xc3\xa9s carcinogen i mutagen, altament verin\xc3\xb3s, corrosiu, perill\xc3\xb3s pel medi ambient i vol\xc3\xa0til (presentant aix\xc3\xad un risc per inhalaci\xc3\xb3). Se'l considera un tipus d'arma qu\xc3\xadmica. El sulfat de dimetil s'absorbeix per la pell, membranes mucoses i pel tracte gastrointestinal, i pot causar una reacci\xc3\xb3 diferida fatal al tracte respiratori. Tamb\xc3\xa9 pot ocasionar reaccions oculars. No ocasiona una forta irritaci\xc3\xb3 als \xc3\xb2rgans olfactius, de tal manera que pot existir una concentraci\xc3\xb3 letal a l'aire que passi inadvertida. La DL\xe2\x82\x85\xe2\x82\x80 (aguda, via oral) \xc3\xa9s 205\xc2\xa0mg/kg (en rates) i 140\xc2\xa0mg/kg (en ratolins), i la CL\xe2\x82\x85\xe2\x82\x80 (aguda) \xc3\xa9s 45\xc2\xa0ppm / 4\xc2\xa0hores (en rates). Una pressi\xc3\xb3 de vapor de 65\xc2\xa0Pa \xc3\xa9s suficient com per produir una concentraci\xc3\xb3 a l'aire per evaporaci\xc3\xb3 a 20\xc2\xa0\xc2\xb0C. Com que t\xc3\xa9 una toxicitat diferida, pot haver-hi exposicions fatals sense que s'hagin desenvolupat s\xc3\xadmptomes. Aquests s\xc3\xadmptomes poden apar\xc3\xa8ixer entre 6 i 24 despr\xc3\xa9s de l'exposici\xc3\xb3 al producte. Es poden emprar dissolucions concentrades de bases (amon\xc3\xadac, \xc3\xa0lcalis) per hidrolitzar petits vessaments i esquitxades en instrumental contaminat, per\xc3\xb2 la reacci\xc3\xb3 pot esdevenir violenta amb quantitats majors de sulfat de dimetil. Encara que el compost hidrolitza en aigua, no \xc3\xa9s suficient aigua sola perqu\xc3\xa8 hidrolitzi prou r\xc3\xa0pid per a descontaminar. El producte de la hidr\xc3\xb2lisi, el sulfat de monometil, \xc3\xa9s perill\xc3\xb3s per al medi ambient. En aigua, el compost hidrolitza en \xc3\xbaltima inst\xc3\xa0ncia en \xc3\xa0cid sulf\xc3\xbaric i metanol."